
Evenimentele desfăşurate în anii 1848-1849 în Comitatul Aradului, respectiv în Ţinutul Gurahonţului, reflectă tendinţele generale, chemate să rezolve deopotrivă problemele de ordin social şi naţional, încadrându-se în mod organic în Revoluţia Română, fiind strâns legate şi integrându-se sub toate aspectele în cadrul luptei românilor transilvăneni. 

Revoluţia română de 1848-1849 se manifestă în Comitatul Aradului încă din luna martie 1848 când izbucnesc mari mişcări ţărăneşti. Un rol important în aceste mişcări l-au avut preoţii şi învăţătorii formaţi la Preparandia din Arad, care se opun tendinţelor de maghiarizare şi administraţiei maghiare.1
Una din măsurile luate de revoluţionarii maghiari, desfiinţarea iobăgiei, a provocat ample mişcări ţărăneşti şi în Comitatul Aradului. Înrolarea ungurilor în gărzile naţionale conduse de ofiţeri unguri provoacă o altă nelinişte în rândul locuitorilor Ţinutului Gurahonţului.

Adunaţi la cea de a treia adunare de la Blaj în septembrie 1848, 10 mii de moţi conduşi de Avram Iancu şi Ioan Buteanu, printre ei şi mulţi ţărani din zona Gurahonţului hotărăsc trecerea la lupta armată. Având în vedere intensificarea măsurilor opresive îndeosebi în august – septembrie 1848, felul în care se comportă gărzile naţionale maghiare faţă de cererile românilor, batjocorirea şi maltratarea oamenilor, execuţii nedrepte ce aveau loc în urma unor judecăţi înscenate, jefuirea satelor şi alte asemenea stări de fapte au cerut numaidecât organizarea gărzilor româneşti.

Printre zonele răzvrătite este şi Gurahonţul. În satele Musteşti, Feniş, Iosaş, Iosăşel şi Pescari primarii ridică satele la luptă. În această situaţie localnicii caută să ia legătura cu Avram Iancu şi cu tribunul Ioan Buteanu. 

Centrul răsculaţilor din zonă a fost la Iosăşel (azi cartier al Gurahonţului). Autorităţile maghiare trimit trupe sub comanda maiorului Gaal  Laszlo care în octombrie ocupă Gurahonţul iar la Iosăşel înfiinţează un tribunal pentru condamnarea răzvrătiţilor. Pe dealul Iosaşului la circa 500 de metri de Iosăşel, locul se vedea de la mare distanţă, au loc primele execuţii, aici fiind instalate mai multe spânzurători. 

Primul executat prin spânzurare este preotul Simion Grozav din Gurahonţ pe motiv „că ar fi primit neşte scrisori de la ardeleni şi poporenii săi, i-ar fi provocat la sfânta biserică ca să se înarmeze împotriva maghiarilor”. Alte zeci de locuitori au fost trimişi în temniţă.

Românii încep să se organizeze şi în Comitatul Arad şi Zărand. La sfârşitul lui octombrie şi noiembrie este numit ca prefect al Zărandului David Almăşan, iar apoi Ioan Buteanu. Spre sfârşitul lui octombrie românii din zona Gurahonţului au început acţiunile militare. Poporul răsculat s-a concentrat la Gura Văii. Trimis de Avram Iancu şi Ioan Buteanu, comandant peste cetele de aici şi din zona Hălmagiului era Alexandru Chendi, asesor la Comitatul Zarandului şi cancelarist. În luptele de la Gura Văii, Chendi este înfrânt, apoi este prins în mod mişelesc la Hălmagiu. Luptele continuă în zonele Hălmagiului, lupte în care intervine şi Ioan Buteanu şi care reuşeşte despresurarea Hălmagiului.2 

Numele prefectului Buteanu rămâne strâns legat de apărarea eroică a Zărandului pe care l-a organizat şi l-a condus aproape singur. 

La Iosăşel însă, tribunalul revoluţionar maghiar face între timp noi execuţii. Sunt executaţi prin spânzurare preoţi Farcaş Pavel  din Pleşcuţa şi Dionisie Groza din Aciuţa precum şi primarii: Buda Ioan din Iosăşel, Hanc Vrenti din Dulcele, Iancu din Feniş, primarul din Mădrigeşti, Zeldiş, Saturău.

La 9 mai 1849, maiorul Hatvany organizează un atac mârşav asupra Abrudului, atac în urma căreia sunt prinşi prefecţii Buteanu şi Dobra. Hatvany pune la cale executarea celor doi, dar urmărit de trupele lui Avram Iancu este nevoit să se retragă în mod ruşinos, Dobra reuşind chiar să se salveze. 

Ioan Buteanu, legat de un afet de tun, este târât până la Iosăşel. Aici îşi găseşte sfârşitul tragic în 23 mai 1849, când Hatvany ordonă spânzurarea lui Buteanu de creanga unei sălcii pe malul drept al Crişului Alb, la capătul podului de peste Criş.3 Tot în acea zi au mai fost spânzuraţi încă trei români: preotul din Iosaş, primarii din Iosaş şi Iosăşel, trei ţărani cu ţundre negre.4 

Salcia de care a fost spânzurat Buteanu a dăinuit în timp până în anii ’60 ai secolului al XX-lea. 

Împotriva legii, cât şi a ritualurilor creştine, înmormântarea morţilor nu s-a făcut decât după o săptămână. Trupul lui Buteanu a fost îngropat pe malul Crişului Alb la marginea şoselei spre Brad până în primăvara  anului 1869. În acel an fiind un an ploios apele Crişului Alb  au erodat foarte mult malul, iar sicriul putea fi văzut de către trecători de pe podul de peste Criş. 

Memoria lui Buteanu va fi păstrată generaţii întregi, mulţi suferind din cauza aceasta sub odiosul regim dualist.

În acelaşi an, avocatul arădean Dionisie Păşcuţiu porneşte iniţiativa deshumării şi apoi a reînhumării osemintelor martirului în mijlocul cimitirului gurahonţean.5 Ceremonia a avut loc la 20 septembrie 1869 la care a participat o mulţime de oameni. Cu această ocazie preotul Nicolae Butariu din Bodeşti ţine un înflăcărat discurs. Autorităţile au ordonat anchetă judecătorească.6 

La 18 august 1924, cu ocazia comemorării centenarului naşterii lui Avram Iancu,  osemintele lui Ioan Buteanu au fost din nou deshumate şi transportate împreună cu crucea de piatră în Panteonul Neamului Românesc de la Ţebea.7 

Zece ani mai târziu când s-au sărbătorit 150 de ani de la Răscoala lui Horea Cloşca şi Crişan, la iniţiativa doctorului Ion Radu, director al Liceului „Avram Iancu” din Brad şi al elevilor ai acestui liceu, s-a ridicat în aproprierea locului martiriului lui  Ioan Buteanu, o troiţă executată de elevii „Şcolii de Arte şi Meserii” din Zlatna. Postamentul a fost împrejmuit cu lanţuri de fier fixate pe stâlpi din beton armat.8 În zilele noastre se pregăteşte un nou postament pentru troiţă ca urmare a sistematizării zonei, în urma construirii unui nou pod peste Crişul Alb. 

Troiţa a fost dezvelită la 25 noiembrie 1934 în prezenţa unui număr mare de locuitori de pe Valea Crişului Alb, reprezentanţii unor instituţii de prestigiu, un sobor alcătuit din 20 de preoţi în frunte cu episcopul Aradului Grigore Comşa, personalităţi marcante ale vremii: profesor universitar Silviu Dragomir, Gheorghe Lungulescu, secretarul general al Ligii antirevizioniste din Bucureşti, colonel Dumitru Petrovici, comandantul garnizoanei Brad, Lazăr Igrişan revizor şcolar, avocat dr. Aron Petruţiu, profesor Ascaniu Crişan în numele Astrei, învăţător senator Petre Ugliş, dr. Ion Radu directorul Liceului „Avram Iancu” din Brad alături de elevii şi profesorii liceului, fanfara Bisericii Ortodoxe din Almaş. Au luat cuvântul mai multe personalităţi, printre care şi episcopul Grigore Comşa,  evocând figura marelui martir de la 1848-1849 a cărei sfântă mucenicie pentru neamul şi credinţa strămoşească îl aşează printre cei mai de seamă fi ai neamului.9
An de an s-au ţinut manifestări culturale legate de data de 23 mai 1849 până în anul 1947. 

După anul 1989 manifestările au fost reluate. La iniţiativa profesorului Giura Ioan, director al liceului din Gurahonţ, Ministerul Învăţământului a aprobat ca începând cu anul 1991 Liceul Teoretic din Gurahonţ să primească numele eroului martir Ioan Buteanu, astăzi, martirul fiind patronul spiritual al liceului. 

În 1994 la iniţiativa unui grup de consilieri locali în frunte cu dr. Viorica Dutcă a fost ridicată în partea  stângă a clădirii liceului o platformă pe care estre amplasat bustul marelui erou. La dezvelirea bustului au participat un număr foarte mare de localnici şi invitaţi printre care putem aminti: episcopul Aradului Timotei Seviciu, prefect Avram Crăciun precum şi alte personalităţi din conducerea judeţului Arad, primarul Gurahonţului ing. Florea Ioan Gheorghe, consilieri locali.

Dezvelirea monumentului a fost marcată şi de alte manifestări artistice, sesiunii de comunicări ştiinţifice, întreceri sportive şi altele. Tot pentru cinstirea marelui erou strada pe care este amplasată clădirea liceului poartă acelaşi nume IOAN BUTEANU. 

